Kaník, Ľudovít, poslanec NR SR (2015-10-02):
Ďakujem. Využívam túto možnosť, aby som ešte mohol pár poznámok skôr k faktickým poznámkam, ktoré zazneli a na ktoré pre krátkosť času nebolo možné reagovať, alebo niečo možno dovysvetliť. V prvom rade bolo už povedané, že je tu návrh, je to návrh, aby sme niečo urobili, čo pomôže a nielen pomôže, ale reálne zvýši volebnú účasť. Tu si treba položiť otázku všetkým tým, ktorí hovoria, že nie. Aký je váš návrh? Ste spokojní s tým, že tu máme niekoľko volieb, ktoré majú účasť pod 20 %? To je hanba. A naozaj tá legitimita tých, ktorí sú zvolení po takýchto voľbách, je veľmi otázna. Je možné, že to niekomu, niektorým skupinám vyhovuje, to si treba priznať, pretože malá skupina, malá skupina z hľadiska zastúpenia v celej populácii, politická alebo iná záujmová, ale dobre zorganizovaná dokáže práve pri malej volebnej účasti zaznamenať pozitívne výsledky. Tak áno, až toto je pre niekoho vyhovujúce a tak tento, tento motív má svoju logiku. Pretože keby tá účasť bola vysoká, tak by táto malá skupina nemala šancu na to, aby nejakým významným spôsobom presadila svojho zástupcu do nejakej volebnej funkcie, alebo nie v takom rozsahu, ako sa to dnes deje. Ale treba si položiť otázku, či pre spoločnosť je to dobré, keď umožníme vlastne úplne okrajovým skupinám, aby sa zrazu stali reprezentantmi ako keby väčšiny. A pritom reprezentujú krajnú menšinu. Preto sa treba zamýšľať vždy, keď príde nejaký návrh, aké to prinesie efekty, aké to má následky, aké to má pozitíva, aké to má negatíva. No to by sme tých negatív našli naozaj minimum, až vôbec nejaké, pretože aj tie negatíva, ktoré sú spojené s nákladmi, sú navrhované, ako ich odstrániť a ako ich absolútne eliminovať a neutralizovať. Takže negatíva okrem nejakých vzletných postojov, že sloboda umožňuje to alebo hento, tu nenájdete. Sú to len také naozaj úvahy o tom, aký by ideálny svet mal vyzerať, ako by mal ideálny svet vyzerať. Ale nežijeme v ideálnom svete a veľmi dlho žiť nebudeme, resp. nikdy v ňom nebudeme žiť, pretože ideály a anjeli sú v nebi, ale na zemi sú hriešnici a preto sa to bude vždycky chovať ináč. Lucia Žitňanská sa nechala počuť, že keby sme sa k Európe správali inak, tak by aj tá volebná účasť vyzerala ináč. Toto vyjadrenie tiež zaradím k takým ako utopisticko-idealistickým. No keby sme teraz čakali, že vychováme, vzdeláme, presvedčíme ľudí, tak sa možno o 10, 15, 20 rokov dočkáme nejakého posunu. Len či dovtedy nebude práve dostatok hlasov, ktorí budú hovoriť, že také voľby sú nám na nič, keď sa ich zúčastňuje, ja teraz neviem presne to číslo, či 15 % to bolo, alebo, nebodaj, ešte menej. Uvedomme si, že kritikom demokracie, ktorých nie je málo a bude ich skôr pribúdať v tomto, tak práve v tomto období ohrozovanom svete a tak otriasanom svete vecami, ktoré sme pred rokom ani o nich netušili, bude pribúdať. Demokracia sa musí opierať o pevné základy a tým najzákladnejším, najzákladnejším kameňom, na ktorom stojí, je účasť ľudí vo voľbách a voľba zastupiteľov, demokracia, zastupiteľská demokracia. A keď zastupitelia sú volení naozaj okrajovou menšinou, tak to asi nie je celkom fungujúca demokracia. A preto proti tomu by sme mali niečo urobiť. A keď toto riešenie nie je dobré, tak treba povedať, aké je lepšie, alebo aké je aspoň porovnateľné z hľadiska efektu. Keby niekto povedal, že tak zaveďme povinnú účasť vo voľbách miesto toho, nie som zástancom týchto riešení, ale je to riešenie. Ale nie je tu, takéto návrhy nezaznievajú, zaznieva tu len, že nie, nie, nie. Podobne ako náš premiér voči Európe sa stavia – nie, nie, nie, - ale žiadne riešenie, ako áno. Ale to som odbehol, to sem nepatrí. Každé nové riešenie, samozrejme, narazí na problém – načo? V akejkoľvek oblasti. Aj toto je nové riešenie. Je to inovatívne riešenie a preto je prirodzené, že najprv sa zdvihne odpor, lebo načo? Ale znova pripomeniem, tak vyhovuje nám to, že tu máme 10, maximálne 20-percentnú volebnú účasť pri mnohom type volieb a uvedomujeme si, že čo z toho vyplýva, aké výsledky to potom prináša a aký dopad to má na fungovanie demokracie v tých každodenných konkrétnostiach? V rozhodnutiach, ktoré prijímajú títo volení zástupcovia, ktorí by tam neboli, nesedeli a neboli zvolení, keby sme mali demokraciu, ktorá sa vyznačuje vysokou volebnou účasťou? A ešte len jedna posledná poznámka na praktický príklad, ktorý Peter Osuský, tuším, uviedol, že vysoká škola a že teda je to právo študovať na vysokej škole a nemotivujeme, alebo neodmeňujeme ľudí za to, že tam študujú. Ale prečo potom existujú prospechové štipendiá? Prečo odmeňujeme ľudí za dobré výsledky, ktoré dosahujú? Asi preto, že je dobré motivovať ľudí k pozitívnemu spôsobu správania sa. A ak je volebná účasť pre demokraciu pozitívnou vecou, vysoká volebná účasť, prečo by sme k nej nemotivovali? Donucovať je už tvrdší nástroj, ale motivovať, lebo to právo napriek tomu ten človek nemusí využiť, nehrozí mu za to sankcia, len tú motiváciu prirodzene alebo tú odmenu nezíska. Je to jeho voľba, stále má právo nezúčastniť sa, keď sa zúčastniť nechce. A je to naozaj veľmi podobné, ako v mnohých iných príkladoch, prípadoch, keď motivujeme, pretože to považuje spoločnosť za pozitívne, keď sa takýmto spôsobom tí ľudia správať budú. Takže, vážené dámy, vážení páni, uvedomujem si, že to je nový spôsob, nové riešenie, ale hlavne mám na pamäti, aké efekty by to prinieslo. A keď sa ešte bavíme o tom, že aké, akí ľudia by a či by to zvýšilo záujem o veci verejné. No ja si myslím, že by to zvýšilo, pretože ten človek už len tým, že tak dobre, idem teda voliť, lebo som k tomu motivovaný a chcem tú motiváciu získať, ale keď nie u všetkých, tak u veľkej časti tých ľudí by to ich aj priviedlo k zamysleniu, predsa len, koho teda mám zvoliť? Áno, niektorí by možno hodili prázdny volebný lístok do urny alebo znehodnotený, aj to je právo, ktoré nepopiera nikto. Ale mnohí nie, mnohí by sa zamysleli a predsa len by venovali možno aj viac času, ako tí, ktorí tam idú a tiež nad tým veľmi nerozmýšľajú, ale idú tam v malom množstve. Čiže ja si myslím, že áno, zvýšilo by to záujem o veci verejné a viac by sa ľudia voľbám, ktoré čoraz vo väčšej miere prestali vôbec vnímať, že sú a vnímať, že by sa ich mali zúčastniť, že by to zmenilo prístup k týmto veciam a posilnilo by to demokraciu. Ďakujem za pozornosť.